text: Gymnasium orienterede om 17-årigs krigs-skæbne
  13 november 2013 kl. 14.41
  Eleverne på Rødkilde Gymnasium i Vejle blev onsdag orienteret om, at en 17-årig tidligere elev på gymnasiet er dræbt i borgerkrigen i Syrien.
  Fra morgenstunden underrettede rektor på Rødkilde Gymnasium, Hans Erik Duschek-Hansen, den dræbtes tidligere klasse om den 17-åriges skæbne.
  Den dræbte har tyrkisk baggrund og kommer fra Fredericia. Hans lig blev i går vist frem på syrisk tv. I klippet kan man se hans studiekort fra Rødkilde Gymnasium i Vejle - der gik han i en kortere periode sidste år.
  Udenrigsministeriets Borgerservice kan endnu ikke officielt bekræfte dødsfaldet.
  